南霽雲
作者：石介
朝代：宋

paragraphs: 祿山熾亂，火焚崑崗。
炎炎二京，鞠爲戰場。
百官奔走，萬乘蒼黄。
孰城能守，孰地不亡。
瞻彼濉水，其流湯湯。
有城有民，在濉之陽。
遠位巡上，巡智我彊。
以城授巡，巡亦克當。
賊從西來，殺氣堂堂。
旌旗如林，對城而行。
巡遠登城，辭毅色康。
城中之人，踴躍倍常。
賊知城堅，坐甲裹糧。
城中食盡，殺愛以嘗。
士無二志，持病扶瘡。
寧守城死，城不可降。
霽雲勇烈，跳城軼出。
走泗投賀，求兵救乏。
賀飲霽雲，牢醴羅列。
霽雲避席，謂衆云曰。
濉陽之人，不食一月。
義不獨飽，食下輒咽。
以刀斷指，左右流泣。
彼何人兮，忌忠嫉節。
心不感兮，賊功害伐。
不出一兵，坐觀斧鉞。
霽雲心折，寸寸如鐵。
霽雲據鞍，怒髮衝冠。
一矢以志，復來不完。
路人傍觀，涕流汍瀾。
遠近聞者，爲之辛酸。
力盡且窮，城孤無援。
至死不屈，萬戈來攢。
精誠內發，顔色自安。
身輕鴻毛，名重泰山。
吾執唐刑，罔容於姦。
未誅祿山，先誅賀蘭。